भारत हादरनि राजखान्थियाव दासान्दै दोलो बास्लायनानै सुबिदा लानायाव मुखुब माखासे राजखान्थिगिरि दैदेनगिरिफोरा। बे बेलायाव आसाम हादरसायावबो खम नङा। बिनि थाखाय दोलोयारि दैदेनगिरि-मावथिफोरा मुलाम्फा जायोब्लाबो सरासनस्रा सुबुंफोरखौ जेबो रोखोमनि मुलाम्फा जानाय नुनो मोननाय जाया। बिनि उल्थासो खहा जानाय बादिसो नुनो मोनो। माबेबा मोनसे बिसायख’थिनि आगोल सोरबा राजखान्थि दैदेनगिरिआ दोलो सोलायोब्ला बेयाव रावहाबो बुंनांगौ गैया। बे थार बाथ्रा । नाथाय मोनसे राजखान्थि दोलोयाव थानानै बिसायख’थि गेलेनानै गोबां कौटि रां खरसा खालामनानै देरहानायनि उनाव सुबिदा बुजिनानै खुंथायाव फैनाय राजखान्थि दोलोयाव फैनो नागिरनानै देरहाबोनाय जायगाखौ गारनानै फिन बि बियाबनिफ्रायनो बिसायख’थि गेलेफिनोब्ला रायजोयारि धोनखौ दैयाव थांहोनाय बादि जायाना ? बे मोनसे सरासनस्रा सुबुंफोरनि गोसोनि सोंलु ! बिदि खालामनायनि जाहोनाव सरासनस्रा भटारफोरनि समखौबो ओरैनो थांहोनाय जायो। भारत हादरनि सुबुंखान्थि खुंथायाव थानाय दोलो आरो बेरेखा दोलो होननानै मोननै राजखान्थि दोलो दं । बिदि थानायनि उनावबो गासैबो सुबिदा मोनब्लाबो बेरेखा दोलोयाव थायोब्ला खामानि मावनायनि सुबिदा मोनैनि सायाव फोला जानाय भटारफोर थामहिनबा बियाबनि सुबुंफोरखौ थगायनाया बांनो हमबोगासिनो दं। बे फोलानाय बाथ्राफोरखौ रायजोफोरा मोजाङैनो हमनो हायो। बेनो जाबाय राजखान्थिगिरिफोरनि सुबिदाबादि आखुनि अनगायै जेबो नङा। बिदि खालामनायनि थाखाय रायजोफोरनि जेंनाया जेंनायैनो थालांबाय थायो। बेरेखा दोलोयाव थानानै खुंथायाव थानाय दोलोनि गोरोन्थिफोरखौ आसि दिन्थिना होनानै रायजोफोरनि मोजांनि थाखाय खामानि मावनो हाया नामा ? सिगां समफोराव खुंथायाव थानाय दोलो आरो बेरेखा दोलोनि दैदेनगिरिफोरा जयै रायजोनि थाखाय खामानि मावनायखौ नुबोदोंमोन। नाथाय दा समाव खुंथायाव थानाय दोलो आरो बेरेखा दोलोफोरनि गेजेराव थाव आरो दै बादि आखु लानायखौ नुनो मोनो। आसामनि माखासे बिधान सभानि बियाबफोराव बिसायख’थि खुंनायनि लाहार-फाहार जादों। बिदिनि थाखाय दा मोनसे दोलोनिफ्राय गुबुन मोनसे दोलोआव बास्लाय लायनाय थासारिया सोमजिबाय। दा फैगौ बिसायख’थिनि मुङाव खरसा जागोन गोबां कौटि राङा ओरैनो खरसा जासिगोन। बिदि बिसायख’थि खुंफिनोब्लाबो सरासनस्रा सुबुंफोरा जेबो मुलाम्फा जाया। बि खरसानि खंख्ला रांबावजाखौ सुफुंनो सोरखारा मुवा-बेसादफोरनि बेसेनखौ बांहोनानैनो रायजोनि खर’याव थांगोन बुगोना रोखा। दा बिदि थासारि सोमजिनायफोरखौ होबथानो गासै रायजोफोरा सांग्रां जानायनि सम सफैथारबाय।